DA Den Europæiske Unions Tidende CE 84/211

(2004/C 84 E/0255)

SKRIFTLIG FORESPØRGSEL P-0514/04

af Bartho Pronk (PPE-DE) til Kommissionen

(17. februar 2004)

Om: Supplerende spørgsmål (i forbindelse med skriftlig forespørgsel E-2133/02) om diskrimination af fodbolddommere på grund af alder

Den 17. juni 2003 stillede jeg en skriftlig forespørgsel (E-2133/02 (1)) om diskrimination af internationale fodbolddommere på grund af alder. Ifølge Kommissionens svar »kan der, hvis de pågældende arbejdsopgaver kræver en vis fysik, foretages relevante test for at udvælge ansøgerne«. Desuden oplyste Kommissionen, at direktiv 2000/78/EF (2) skal være gennemført i national lovgivning inden den 2. december 2003, medmindre medlemsstaterne har anmodet om en udsættelse på maksimalt tre år. For nylig blev det oplyst i pressen, at den kendte italienske dommer Pierluigi. Collina må stoppe som dommer, fordi han fylder 45 år, da bestemmelserne foreskriver dette. Heraf fremgår, at UEFA på dette punkt (FIFA's artikel 4) endnu ikke har ændret sine bestemmelser.

1. Mener Kommissionen ikke, at det forhold, at den italienske dommer Collina må stoppe som dommer, fordi han fylder 45 år, til trods for at han stadig opfylder de fysiske krav, strider mod bestemmelserne i direktiv 2000/78/EF?

2. Hvilke foranstaltninger vil Kommissionen i bekræftende fald træffe over for FIFA, der opretholder et reglement, der strider mod dette direktiv?

3. Hvilke foranstaltninger vil Kommissionen træffe mod medlemsstater, der lader deres statsborgere arbejde for organisationer, der i deres reglementer har bestemmelser, der er i strid med EU's retsregler, og dermed også med national ret i Italien, idet Italien ikke har anmodet for udsættelse for datoen for gennemførelse af direktiv 2000/78/EF?

Svar afgivet på Kommissionens vegne af Margot Wallström

(12. marts 2004)

Kommissionen minder om, at Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv forbyder forskelsbehandling i forbindelse med beskæftigelse på grund af bl.a. alder, og at det skal være omsat i national lovgivning senest den 2. december 2003. Hertil kommer, at medlemsstaterne om nødvendigt kan få en yderligere periode på tre år fra den 2. december 2003 til at gennemføre direktivet om forskelsbehandling på grund af alder og handicap. Tyskland, Belgien, Det Forenede Kongerige, Nederlandene og Sverige har meddelt Kommissionen, at de har til hensigt at anvende disse ekstra tre år, og Danmark har meddelt, at man vil anvende et ekstra år.

Italien har gennemført direktiv 2000/78/EF ved dekret nr. 216 af 13. august 2003, der trådte i kraft den 28. august 2003. Eftersom Italien har gennemført direktivet, skal de enkelte klager over forskelsbehandling føres i henhold til national lov for de nationale domstole.

Kommissionen minder også om, at artikel 6 i direktivet giver mulighed for ulige behandling på grund af alder i visse tilfælde, hvis den er objektivt og begrundet i et legitimt formål, og hvis midlerne til at opfylde det pågældende formål er hensigtsmæssige og nødvendige. Fastsættelsen af faste aldersgrænser kan kun ske, hvis de er objektivt og rimeligt begrundede i et legitimt formål.

Kommissionen ser sig ikke i stand til at udtale sig om det foreliggende tilfælde, da det ærede medlem ikke har givet oplysninger om de argumenter, som FIFA (det internationale fodboldforbund) har anvendt for at begrunde fastsættelsen af en sådan aldersgrænse.

Endvidere ønsker Kommissionen at understrege, at i henhold til EF-traktaten kan Kommissionen kun gribe ind over for en medlemsstat.

(1) EUT C 110 E af 8.5.2003, s. 32.

(2) EFT L 303 af 2.12.2000, s. 16.